Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

El sindicat Free Riders ha denunciat Glovo davant la Inspecció de Treball de la Generalitat perquè creuen que es veuen exposats ‘al risc de ser infectats’ en haver de treballar sense mesures de protecció durant l’estat d’alarma decretat pel govern espanyol per contenir el contagi del coronavirus, ha informat el sindicat i ha confirmat la conselleria de Treball.

En la denúncia el sindicat considera que treballar sense les mesures adequades de seguretat suposa ‘un greu atemptat contra el dret de la seguretat i la salut dels repartidors de plataformes digitals, que es veuen obligats a treballar aquests dies de confinament’.

Els repartidors a domicili, condemnats a treballar i sense protecció enmig de l’epidèmia

Els repartidors li han demanat a la Inspecció de Treball de la Generalitat, després de fer-ho davant l’estatal, que ‘obri el pertinent expedient’ i imposi les sancions que derivin de les infraccions que consideren que comet Glovo.

En declaracions a Europa Press, l’advocat i portaveu del sindicat, Roberto Castro, ha criticat que plataformes de repartiment com Glovo no els donen elements de protecció, com a guants, mascaretes i gel desinfectant.

Castro ha subratllat que els protocols de seguretat aplicats per l’empresa no els protegeixen, ja que es poden creuar amb moltes persones en els repartiments, com els veïns, malgrat que no vegin a la persona a qui fan l’entrega.

També ha avisat que els repartidors s’amunteguen moltes vegades en espais petits quan han d’anar als locals a recollir els paquets, la qual cosa ha subratllat que l’empresa ha de prevenir i evitar.